CELEX: 62017TN0732
Language: el
Date: 2017-10-27 00:00:00
Title: Υπόθεση T-732/17: Προσφυγή-αγωγή της 27ης Οκτωβρίου 2017 — Dreute κατά Κοινοβουλίου

15.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/25
            
         Προσφυγή-αγωγή της 27ης Οκτωβρίου 2017 — Dreute κατά Κοινοβουλίου
   (Υπόθεση T-732/17)
   (2018/C 013/39)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: Olivier Dreute (Βρυξέλλες, Βέλγιο) (εκπρόσωποι: L. Levi και A. Blot, δικηγόροι)
   
      Καθού-εναγόμενο: Ευρωπαϊκό Κοινοβούλιο
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή-αγωγή παραδεκτή και βάσιμη·
            
         κατά συνέπεια,
   
               —
            
            
               να ακυρώσει την απόφαση της 30ής Ιανουαρίου 2017 του Γενικού Γραμματέα του Ευρωπαϊκού Κοινοβουλίου, σχετικά με τη μετάταξη του προσφεύγοντος-ενάγοντος από το ιδιαίτερο γραφείο του Προέδρου του Ευρωπαϊκού Κοινοβουλίου στη Γενική Διεύθυνση των υπηρεσιών κοινοβουλευτικής έρευνας — Διεύθυνση Βιβλιοθήκης, του Ευρωπαϊκού Κοινοβουλίου, με ισχύ από τις 17 Ιανουαρίου 2017·
            
         
               —
            
            
               να ακυρώσει την απόφαση της αρμόδιας για τους διορισμούς αρχής (στο εξής: ΑΔΑ) της 20ής Ιουλίου 2017 σχετικά με την απόρριψη της διοικητικής ενστάσεως που είχε υποβάλει ο προσφεύγων-ενάγων στις 28 Απριλίου 2017·
            
         
               —
            
            
               εφόσον παρίσταται ανάγκη, να ακυρώσει την απόφαση του Γενικού Γραμματέα της 12ης Ιουλίου 2017 σχετικά με την απόσπαση του προσφεύγοντος-ενάγοντος προς το συμφέρον της υπηρεσίας στην Επιτροπή, από τις 24 Μαΐου 2017 έως τις 31 Δεκεμβρίου 2017, καθόσον η απόφαση αυτή αποτελεί συνέπεια των αποφάσεων της 30ής Ιανουαρίου 2017 και της 20ής Ιουλίου 2017·
            
         
               —
            
            
               να επιδικάσει ποσό ύψους 20 000 ευρώ ως χρηματική ικανοποίηση για την ηθική βλάβη που προκλήθηκε·
            
         
               —
            
            
               να καταδικάσει το καθού-εναγόμενο στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής, ο προσφεύγων-ενάγων προβάλλει πέντε λόγους.
   
               1.
            
            
               Ο πρώτος λόγος αντλείται από αναρμοδιότητα του εκδότη της προσβαλλομένης αποφάσεως, στο μέτρο που, κατά τη γνώμη του προσφεύγοντος-ενάγοντος, αρμόδια αρχή για την έκδοση αποφάσεως σχετικά με την τοποθέτηση του προσφεύγοντος-ενάγοντος σε νέα θέση ήταν ο εν ενεργεία Πρόεδρος του Ευρωπαϊκού Κοινοβουλίου και όχι ο Γενικός Γραμματέας του Κοινοβουλίου.
            
         
               2.
            
            
               Ο δεύτερος λόγος, ο οποίος προβάλλεται επικουρικώς, αντλείται από προσβολή του δικαιώματος ακροάσεως καθώς και από παράβαση της αποφάσεως της 24ης Σεπτεμβρίου 2015, PERS-DGD(2015)44042, σχετικά με τη μετακίνηση θέσεων εντός μιας γενικής διευθύνσεως ή μεταξύ γενικών διευθύνσεων.
            
         
               3.
            
            
               Ο τρίτος λόγος, ο οποίος προβάλλεται επικουρικώς, αντλείται από παραβίαση της αρχής της ασφάλειας δικαίου.
            
         
               4.
            
            
               Ο τέταρτος λόγος, ο οποίος προβάλλεται επικουρικώς, αντλείται από την ύπαρξη καταχρήσεως εξουσίας.
            
         
               5.
            
            
               Ο πέμπτος λόγος, ο οποίος προβάλλεται επικουρικώς, αντλείται από παραβίαση της αρχής της χρηστής διοικήσεως και από παράβαση του καθήκοντος μέριμνας.